Il-Ministru tal-Finanzi Edward Scicluna nieda d-dokument bil-linji ġenerali għall-budget tas-sena li ġejja. Id-dokument intitolat ‘Noħolqu Opportunitajiet mhux Dipendenzi’ juri l-intenzjoni tal-gvern li jżid l-inċentivi biex aktar nies jidħlu fid-dinja tax-xogħol u b’hekk isiru inqas dipendenti fuq is-servizz soċjali. Il-Ministru Scicluna spjega li wara sena sħiħa tal-leġislatura, l-Gvern huwa kuntent bid-direzzjoni ekonomika u l-ħsieb hu li l-ekonomija tibqa’ titmexxa fl-istess direzzjoni. Il-Professur Scicluna qal li matul is-sena r-rata tal-qgħad f’Malta niżlet u hi fost l-inqas fl-Ewropa. Dwar iż-żieda fl-impjegi mal-gvern, l-Ministru Scicluna qal li meta imqabbel mas-settur privat, l-impjegi mal-gvern baqgħu fl-istess proporzjon li kienu sena ilu. Il-Professur Scicluna spjega li l-iżbilanċ ta’ €47 miljun fil-finanzi tal-gvern din is-sena huwa riżultat ta’ tnaqqis ta’ 12 fil-mija fid-dħul rikurrenti tal-gvern. Il-Ministru spjega iżda li l-gvern għandu jiġbor €41 miljun mill-Enemalta għas-sisa li mistennija jidħlu għand il-gvern fi żmien qasir bil-proġett tal-powerstation. Il-Ministru qal li l-Gvern hu fiduċjuż li se jilħaq il-mira li d-defiċit ikun ta’ 2.1 fil-mija u sa tmiem tas-sena 2015 dan jinżel għal 1.7 fil-mija. Mistoqsi minn tvm.com.mt , l-Ministru qal li s-settur tas-saħħa huwa bla dubbju l-aktar settur li hu ta’ piż finanzjarju għall-Gvern. Huwa qal li għaddejjin diskussjonijiet ma’ kumpaniji tal-assigurazzjoni bil-għan li aktar nies ikollhom assigurazzjoni tas-saħħa biex tonqos il-pressjoni fuq n-nefqa għal qasam tas-saħħa.